[Innocentius Episcopus servus servorum Dei dilecto filio Petro Abbati Cluniac. salutem et Apostolicam benedictionem. Super sollicitudine atque diligentia quam erga nos, et beati Petri negotia te exhibere cognovimus omnipotenti Deo, et tuæ devotioni gratias agimus. Benedictus igitur Dominus Deus Israël, qui visitavit et fecit redemptionem plebis suæ, qui etiam ita nobis magnificare dignatus est misericordiam suam, ita fecit prosperum iter nostrum, ut ab urbe Roma usque Barium vix aliqua civitas castrumve remanserit, quod B. Petro et nobis subjectum et obediens non existat. Qua in re gaudemus divinæ manus antiqua coruscare miracula, dum sancta Ecclesia quanto amplius sub malleo tribulationis tundi conspicitur, tantò altius sublevatur, et more aromatum quo magis verberibus teritur eo latius odoramenta suavitatis effundit. Et quidem optabile nobis erat, si quemadmodum nobis per litteras indicasti personæ tuæ possemus habere præsentiam, ut vel sic labores nostri diurni atque nocturni valerent Deo propitio mitigari: sed quoniam æstivi fervores, et aëris intemperies necnon fragilitas complexionis tuæ id minimè patiuntur charitatem tuam hortamur in Domino quatenus his omissis una cum sacro Cluniac. Collegio orationibus consuetis insistas, ut benignitas quam conditor noster voluit nobis hactenus exhibere felici consummatione perficiat et diutinis laboribus sponsæ suæ atque christiani populi sub jugo illius tyranni siculi macerati vestris, et aliorum religiosorum precibus inclinatus jam nunc optatum finem imponat: quod profecto sicut de ipsius pietate confidimus velociter consummabitur. De cætero præfatum conventum per te in Domino salutantes nos et fratres nostros tuis, et eorum orationibus commendamus. Data in territorio Potentiensi, XIII. Kalend. Augusti.]